ಒಂದು ರನ್ ನೀಡದೆ ಆರು ವಿಕೆಟ್ ಕಿತ್ತ ನೇಪಾಳದ ಬೌಲರ್

– 8 ಜನ ಶೂನ್ಯಕ್ಕೆ ಔಟ್, 16 ರನ್‍ಗೆ ಮಾಲ್ಡೀವ್ಸ್ ಆಲ್‍ಔಟ್
– ಕೇವಲ 5 ಎಸೆತಗಳಲ್ಲಿ ಆಟ ಮುಗಿಸಿದ ನೇಪಾಳ ತಂಡ

ಪೊಖಾರ್ (ನೇಪಾಳ): ಒಂದು ರನ್ ನೀಡದೆ ಆರು ವಿಕೆಟ್ ಪಡೆಯುವ ಮೂಲಕ ಮಹಿಳಾ ಟಿ-20 ಕ್ರಿಕೆಟ್‍ನಲ್ಲಿ ನೇಪಾಳದ ಬೌಲರ್ ಅಂಜಲಿ ಚಾಂದ್ ದಾಖಲೆ ಬರೆದಿದ್ದಾರೆ.

ಸೌತ್ ಏಷ್ಯನ್ ಗೇಮ್ಸ್ ಟೂರ್ನಿಯಲ್ಲಿ ಸೋಮವಾರ ನಡೆದ ಮಾಲ್ಡೀವ್ಸ್ ಮಹಿಳಾ ತಂಡದ ವಿರುದ್ಧದ ಟಿ-20 ಪಂದ್ಯದಲ್ಲಿ ಅಂಜಲಿ ಈ ದಾಖಲೆ ಮಾಡಿದ್ದಾರೆ. ಟಾಸ್ ಗೆದ್ದು ಮೊದಲು ಬ್ಯಾಟಿಂಗ್ ಆರಂಭಿಸಿದ ಮಾಲ್ಡೀವ್ಸ್ ಆರಂಭದಲ್ಲಿಯೇ ಆಘಾತಕ್ಕೆ ತುತ್ತಾಯಿತು. 10.1 ಓವರ್ ಆಡಿದ ಮಾಲ್ಡೀವ್ಸ್ ಹಮ್ಜಾ ನಿಯಾಜ್ 9 ರನ್ ( 11 ಎಸೆತ, 2 ಬೌಂಡರಿ), ಅಫ್ತಾ ಅಬ್ದುಲ್ಲಾ 4 ರನ್ (10 ಎಸೆತ, ಬೌಂಡರಿ) ಸಹಾಯದಿಂದ 16 ಗಳಿಸಲು ಶಕ್ತವಾಯಿತು. ಉಳಿದಂತೆ 8 ಜನರ ಆಟಗಾರರು ಶೂನ್ಯಕ್ಕೆ ವಿಕೆಟ್ ಒಪ್ಪಿಸಿ ಪೆವಿಲಿಯನ್‍ಗೆ ತೆರಳಿದರು. ಇದನ್ನೂ ಓದಿ: ಹ್ಯಾಟ್ರಿಕ್ ಸಾಧನೆ ಬಳಿಕ 88 ಸ್ಥಾನ ಜಿಗಿದ ದೀಪಕ್ ಚಹರ್

ಮಾಲ್ಡೀವ್ಸ್ ವಿರುದ್ಧ ಅಂಜಲಿ ಚಾಂದ್ ಭರ್ಜರಿ ಬೌಲಿಂಗ್ ಪ್ರದರ್ಶನ ನೀಡಿ ಮಿಂಚಿದ್ದಾರೆ. 2.1 ಓವರ್ ಮಾಡಿ (13 ಎಸೆತಗಳಲ್ಲಿ) ಒಂದೇ ಒಂದು ನೀಡದೆ ಎರಡು ಮೆಡನ್ ಸಹಿತ ಅಂಜಲಿ ಆರು ವಿಕೆಟ್ ಕಿತ್ತಿದ್ದಾರೆ. ಮಾಲ್ಡೀವ್ಸ್‍ನ ಮಾಸ್ ಎಲಿಸಾ ಈ ವರ್ಷದ ಆರಂಭದಲ್ಲಿ ಚೀನಾ ಮಹಿಳಾ ಕ್ರಿಕೆಟ್ ತಂಡದ ವಿರುದ್ಧದ ಟಿ-20 ಪಂದ್ಯದಲ್ಲಿ 3 ರನ್ ನೀಡಿ 6 ವಿಕೆಟ್ ಪಡೆದಿದ್ದರು.

ಮಾಲ್ಡೀವ್ಸ್ ಒಡ್ಡಿದ ಕನಿಷ್ಠ 16 ರನ್‍ಗಳ ಮೊತ್ತವನ್ನು ನೇಪಾಳ ತಂಡವು ಕೇವಲ 5 ಎಸೆತಗಳಲ್ಲಿ ಪೇರಿಸಿ, 10 ವಿಕೆಟ್‍ಗಳಿಂದ ಭರ್ಜರಿ ಗೆಲವು ಸಾಧಿಸಿದೆ. ನೇಪಾಳ ಮಹಿಳಾ ಕ್ರಿಕೆಟ್ ತಂಡದ ನಾಯಕಿ ಕೆ.ಶ್ರೇಷ್ಠಾ 5 ಎಸೆತಗಳಲ್ಲಿ 3 ಬೌಂಡರಿ ಸಹಾಯದಿಂದ 13 ಗಳಿಸಿದರು. ಉಳಿದಂತೆ ಇತರೆ 4 ರನ್‍ನಿಂದ ನೇಪಾಳ ಗೆದ್ದು ಬೀಗಿದೆ.